Diari Oficial de la Generalitat Valenciana


Sumari del DOGV 6868, del 24-09-2012 (2012/8783)

DECRET 139/2012, de 21 de setembre, del Consell, pel qual, de conformitat amb el que establix l'article 102 de la Llei Urbanística Valenciana, se suspén el Pla General d'Ordenació Urbana de Castelló de la Plana de 1984 i s'establix el règim urbanístic transitòriament aplicable, mentre culmine el procediment d'aprovació del Pla General en tràmit.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6868

Data del DOGV
:   24-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8783


Data del document
:   21-09-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Descriptors 

:   * Castelló de la Plana
    * pla d'urbanisme

DECRET 139/2012, de 21 de setembre, del Consell, pel qual, de conformitat amb el que establix l'article 102 de la Llei Urbanística Valenciana, se suspén el Pla General d'Ordenació Urbana de Castelló de la Plana de 1984 i s'establix el règim urbanístic transitòriament aplicable, mentre culmine el procediment d'aprovació del Pla General en tràmit. [2012/8783]  
Per la resolució d'1 de març de 2000, del conseller d'Obres Públiques, Urbanisme i Transport, es va aprovar definitivament el Pla General d'Ordenació Urbana de Castelló de la Plana. Un dels recursos interposats contra esta resolució va comportar que, per la sentència del Tribunal Suprem de 9 de desembre de 2008, s'anul·lara l'aprovació i s'ordenara la retroacció del procediment administratiu al moment immediatament posterior a l'acord d'aprovació provisional, això per sotmetre'l a un nou tràmit d'informació pública. Una vegada efectuada la retroacció del procediment, l'Ajuntament de Castelló de la Plana va tornar a realitzar una nova informació al públic del Pla General, per l'acord de 15 de juny de 2009, i poste-riorment, per la resolució de 28 de gener de 2010, del conseller de Medi Ambient, Aigua, Urbanisme i Habitatge, es va tornar a dur a terme l'aprovació definitiva del Pla General.  
  
Si bé en un primer moment la Secció Segona de la Sala Contenciosa Administrativa del Tribunal Superior de Justícia de la Comunitat Valenciana, mitjançant la interlocutòria de 26 d'abril de 2010, va acordar que s'havia complit i executat correctament la sentència, el Tribunal Suprem, a través de sentència de 22 de novembre de 2011, va resoldre que l'execució no s'havia fet adequadament, i per això s'havia de tornar a efectuar novament una altra informació al públic, això tenint en compte les circumstàncies fàctiques i jurídiques del moment en què es duguera a terme eixe tràmit.  
Finalment, mitjançant la interlocutòria de 10 de juliol de 2012, de la Secció Segona de la Sala Contenciosa Administrativa del Tribunal Superior de Justícia de la Comunitat Valenciana es va declarar nul·la i sense efectes la resolució de 28 de gener de 2010, del conseller de Medi Ambient, Aigua, Urbanisme i Habitatge, a la qual s'ha fet referència.  
Per a executar estes resolucions judicials, l'Ajuntament de Castelló de la Plana ha représ el procediment d'aprovació del seu Pla General, i per això este s'ha retrotret al moment posterior a l'aprovació provisional, amb l'objecte de realitzar una altra informació al públic, que haurà de tindre en compte les circumstàncies a què es va referir el Tribunal Suprem en la sentència de 22 de novembre de 2011. En este sentit, l'ajuntament, en la sessió plenària de 7 de setembre de 2012, ha sotmés a una nova informació al públic el Pla General.  
  
Una vegada decretada la nul·litat de l'aprovació definitiva del Pla General d'Ordenació Urbana de Castelló de la Plana de l'any 2000, sorgix la qüestió de determinar quin ha de ser el planejament urbanístic aplicable mentre concloga el procediment d'aprovació del Pla General que ha sigut sotmés a una nova informació al públic.  
Alhora, ha de recordar-se que el Pla General de l'any 2000, amb totes les seues modificacions posteriors, ha sigut l'instrument de planejament que durant dotze anys ha configurat les grans decisions relatives al desenrotllament urbanístic de la ciutat de Castelló de la Plana. La transformació urbanística produïda durant este llarg període sota la vigència d'aquell Pla General resulta irreversible. Els canvis derivats de la canalització del riu Sec o del soterrament de la via fèrria, per exemple, que han alterat substan-cialment la imatge de la ciutat, s'han efectuat d'acord amb les determinacions d'aquell Pla General. Les grans rondes de circumval·lació de la ciutat, la funció vertebradora de les quals resulta inqüestionable, s'han executat d'acord amb les previsions del Pla. Els nombrosos desenrotllaments urbanístics, amb els seus edificis, carrers, equipaments i zones verdes, han tingut la cobertura legal del Pla General de 2000. Els ciutadans han acomodat els seus actes edificatoris i d'ús del sòl a les previsions d'eixe Pla, confiats en la seua plena validesa.   
L'article 102 de la Llei Urbanística Valenciana establix el següent:  
«Quan siga estrictament necessari per a preservar la viabilitat de l'ordenació a establir pel pla en elaboració o tramitació, per mitjà de decret del Consell, dictat després de l'audiència prèvia o a sol·licitud del municipi afectat, i encara que este ja haja exhaurit prèviament els terminis de suspensió de llicències, es podrà suspendre, totalment o parcialment, la vigència del planejament. La suspensió es mantindrà fins a l'entrada en vigor del nou pla en elaboració o tramitació, i com a màxim pel termini de quatre anys. El decret establirà el règim urbanístic aplicable transitòriament al municipi».  
Les circumstàncies concurrents al municipi de Castelló de la Plana obliguen a fer ús d'este precepte legal.  
D'una banda, i per a preservar la viabilitat de l'ordenació que establirà el Pla General en tramitació, cal aclarir qualsevol dubte sobre la possible reviviscència del Pla General del 1984 (les previsions del qual no tenen res a veure amb la configuració actual de la ciutat). Des de l'any 1984 el municipi de Castelló de la Plana ha viscut el desenrotllament i urbanització de nous sòls urbans i urbanitzables que el Pla de 1984 no preveia, i per això no n'hi ha prou a instituir la suspensió de l'atorgament de llicències per a preservar la viabilitat de l'ordenació urbanística, ja que impediria qualsevol activitat en sòls ja urbanitzats i edificats.  
D'un altra banda, el present decret establix el règim urbanístic transitòriament aplicable fins que s'aprove definitivament el Pla General. Quant als sòls urbans i urbanitzables amb ordenació detallada, s'establix com a normativa transitòria la que més s'ajusta a la realitat, que és la que establix el Pla General sotmés a informació al públic. I la mateixa solució s'adopta en relació amb els àmbits que ja disposaven d'un pla especial aprovat. En relació amb estos sòls, resulta necessari dotar de certesa i seguretat jurídica el règim urbanístic aplicable, a fi de no paralitzar totes les actuacions amb rellevància urbanística. Açò seria inacceptable, especialment en la situació de greu crisi econòmica per la qual es travessa, que ha obligat, entre altres coses, a aprovar diverses disposicions dirigides a facilitar la implantació de noves iniciatives empresarials, amb l'agilització i simplificació de tràmits. Cap nova iniciativa podria implantar-se a Castelló de la Plana si no es definira amb suficient precisió el règim urbanístic transitori aplicable en eixos àmbits de la ciutat. Preservar la viabilitat de la nova ordenació del Pla General obliga a definir-ne el règim transitori, cosa que es fa en este decret per mitjà de la remissió a la normativa incorporada per a estos àmbits en el Pla General exposat al públic per l'acord de 7 de setembre de 2012, del Ple de l'Ajuntament de Castelló de la Plana, i que ha sigut publicada en el Butlletí Oficial de la Província de Castelló de 13 i 15 de setembre de 2012.  
  
Per tot l'anterior, i vista la sol·licitud efectuada pel Ple de l'Ajuntament de Castelló de la Plana en la sessió de 13 de juliol de 2012, a proposta de la consellera d'Infraestructures, Territori i Medi Ambient i amb la deliberació prèvia del Consell, en la reunió del dia 21 de setembre de 2012,  
  
DECRETE  
  
Article 1. Suspensió del Pla General de 1984  
Se suspén la vigència del Pla General d'Ordenació Urbana de Castelló de la Plana aprovat el 17 de novembre de 1984.   
  
Article 2. Règim transitori aplicable  
El règim urbanístic transitòriament aplicable a tot tipus d'actuacions que es duguen a terme al terme municipal de Castelló de la Plana, mentre concloga el procediment d'aprovació del Pla General en tràmit, serà el següent:  
1. En els àmbits inclosos en el document del Pla General exposat al públic per l'Ajuntament de Castelló de la Plana en la sessió de 7 de setembre de 2012 en el sòl urbà i en el sòl urbanitzable amb ordenació detallada aprovada s'aplicarà transitòriament la normativa prevista per a eixos àmbits en l'anunci d'exposició al públic del Pla General publicat en el Butlletí Oficial de la Província de Castelló de 13 i 15 de setembre de 2012.   
2. En els àmbits corresponents als plans especials en el document del Pla General exposat al públic per l'Ajuntament de Castelló de la Plana en la sessió de 7 de setembre de 2012 s'aplicarà transitòriament la normativa prevista per a eixos àmbits en l'anunci d'exposició al públic del Pla General publicat en el Butlletí Oficial de la Província de Castelló de 13 i 15 de setembre de 2012.  
  
Article 3. Duració dels efectes d'este decret  
Els efectes d'este decret es mantindran fins que s'aprove definitivament el Pla General de Castelló de la Plana. En tot cas, s'establix un termini màxim de vigència de quatre anys.   
  
DISPOSICIÓ FINAL  
  
Única. Efectes  
Este decret produirà efectes des del dia que es publique en el Diari Oficial de la Comunitat Valenciana.  
  
València, 21 de setembre de 2012  
  
El president de la Generalitat,  
ALBERTO FABRA PART  
  
La consellera d'Infraestructures, Territori i Medi Ambient,  
ISABEL BONIG TRIGUEROS